text: DMI: Blæsende fredag, en fugtig lørdag og en hæderlig søndag
  14 oktober 2016 kl. 11.25
  Mildere vinde afløser i løbet af weekenden en kold østenvind og kan til tider give hæderligt efterårsvejr.
  Det kan være en god ide at pakke både vind- og regnfrakken, hvis man skal på tur og bruge den kommende weekend udenfor.
  Det fortæller Frank Nielsen, der er vagthavende meteorolog hos DMI fredag morgen til Ritzau.
  En lang periode med østenvind kan i weekenden få en ende, når fronter lørdag presser sig på sydfra. De har sandsynligvis regn med sig, som vil falde i den sydøstlige del af landet lørdag.
  - Når regnen først kommer ind, lægger den kraftige vind sig. Det betyder, at lørdagen bliver hæderlig mod øst, men ikke så god mod vest, siger Frank Nielsen.
  Temperaturen vil lørdag være 10-12 grader, men det vil føles betydeligt lunere, fordi vinden har lagt sig.
  I modsætning til september har oktober indtil videre opført sig nogenlunde normalt rent temperaturmæssigt med gGennemsnitstemperaturer omkring ni grader.
  Søndag kommer temperaturen til at trække en smule op i det samlede regnskab. Det kan visse steder blive 15 grader.
  